KIRJALLINEN KYSYMYS E-1552/02

esittäjä(t): Roberta Angelilli (UEN) komissiolle

(3. kesäkuuta 2002)

Aihe: Italialaisen musiikkituotannon turvaaminen

Viime vuosina cd-levyjen piraattikopioiden ammattimainen levittäminen on lisääntynyt huomattavasti kaikkialla Euroopassa. Esimerkiksi Italiassa cd-levymarkkinat kärsivät vuonna 2001 9,3 prosentin tappiot, ja vuoden 2002 ensimmäisten kuukausien aikana tappiot olivat arviolta 1520 prosenttia. Kun vielä viisi vuotta sitten suurimmista hiteistä myytiin 700 000800 000 kopiota vuodessa, nyt niitä myydään vain 400 000. Tämä ilmiö johtuu suureksi osaksi korkealaatuisen kopiointitekniikan ja Internetin käytön yleistymisestä, sillä Internetistä voi helposti etsiä ja kopioida suuria määriä musiikkitiedostoja, varsinkin MP3-musiikkia. Piraattituotteiden levittämisestä aiheutuu suurta vahinkoa levy-yhtiöille ja artisteille, ja lisäksi se heikentää levymarkkinoiden kapasiteettia sijoittaa resursseja ja luoda työpaikkoja. Kyseistä ongelmaa ei pystytä torjumaan riittävän tehokkaasti tekijänoikeuksia koskevan jäsenvaltioiden nykyisen lainsäädännön avulla.

Voisiko komissio ilmoittaa,

1. onko olemassa direktiivejä, tutkimuksia tai asiakirjoja, jotka koskevat tekijänoikeuksien turvaamista yleensä ja erityisesti musiikkialalla;

2. onko olemassa Internet-piraattituotteita koskevia tutkimuksia tai asiakirjoja;

3. aikooko se tehdä aloitteita tekijänoikeuksien turvaamista ja piraattituotteiden torjumista koskevan lainsäädännön yhdenmukaistamiseksi Euroopan unionissa;

4. mitä mieltä se on edellä mainitusta asiasta?

Frederik Bolkesteinin komission puolesta antama vastaus

(9. heinäkuuta 2002)

1. Komissio haluaisi muistuttaa kuulemisesta, joka käynnistettiin tästä asiasta väärentämisen ja tavaroiden laittoman valmistamisen vastaista toimintaa sisämarkkinoilla koskevalla 15. lokakuuta 1998 julkaistulla vihreällä kirjalla(1). Musiikkiäänitteiden luvaton kopiointi oli yksi monista siinä käsitellyistä aiheista. Marraskuussa 2000 komissio hyväksyi tiedonannon(2), jossa se esitteli joitakin käytännön toimenpiteitä, joilla on tarkoitus tehostaa väärentämisen ja tavaroiden laittoman valmistamisen torjuntaa sisämarkkinoilla.

2. Tämän toimintasuunnitelman yhteydessä komissio käynnisti tutkimuksen menetelmästä, joka on tarkoitettu tiedon keräämiseen, analysointiin ja vertailuun sisämarkkinoilla. Tutkimuksella onkin erityisen suuri merkitys sellaisten luotettavien lukujen hankkimisessa, joiden avulla asianosaiset, jäsenvaltiot ja komissio voivat määritellä ja soveltaa tarkoituksenmukaisia toimenpiteitä väärentämisen ja tavaroiden laittoman valmistamisen torjumiseksi. Tämän tutkimuksen aihepiiri on hyvin laaja, ja se kattaa Internet-piraattituotteisiin liittyviä näkökohtia. Tutkimuksen tuloksien odotetaan valmistuvan heinäkuussa 2002.

3. Tärkein toimintasuunnitelmassa ilmoitettu aloite on ehdotus direktiiviksi, jolla pyritään yhdenmukaistamaan jäsenvaltioiden lakeja teollis- ja tekijänoikeuksien valvontakeinoista. Komissio hyväksyy ehdotuksen toivottavasti tämän vuoden aikana. Direktiivin lisäksi komissio haluaisi myös muistuttaa tekijänoikeutta ja lähioikeuksia koskevasta yhteisön säännöstöstä. Erityisesti tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22. toukokuuta 2001 annettu Euroopan parlamentin ja neuvoston direktiivi 2001/29/EY(3) ja vuokraus- ja lainausoikeuksista sekä tietyistä tekijänoikeuden lähioikeuksista henkisen omaisuuden alalla 19. marraskuuta 1992 annettu neuvoston direktiivi 92/100/ETY(4) sisältävät jo joitakin säännöksiä, jotka ovat tärkeitä keinoja piratismin torjunnassa.

4. Komissio on huolissaan musiikkiäänitteiden luvattomasta kopioinnista. Väärentämisellä ja tavaroiden laittomalla valmistamisella on kielteinen vaikutus sisämarkkinoiden toimintaan: innovointi, luovuus, työllisyys ja kilpailukyky vaarantuvat. Komissio uskoo, että yllä mainitut aloitteet auttavat tehostamaan musiikkiäänitteiden luvattoman kopioinnin torjuntaa, myös digitaalisessa ympäristössä.

(1) KOM(98) 569 lopullinen.

(2) KOM(2000) 789 lopullinen.

(3) EYVL L 167, 22.6.2001.

(4) EYVL L 346, 27.11.1992.